
P R E D B E Ž N Á  I N F O R M Á C I A

(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:

Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií  v znení neskorších predpisov (ďalej len „návrh vyhlášky“).
2. Základné ciele právnej úpravy:

Návrh vyhlášky predkladá Ministerstvo zdravotníctva Slovenskej republiky v súvislosti s plnením uznesenia vlády Slovenskej republiky č. 79 z 2. februára 2022 k návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia, ktorým sa ukladá ministrovi zdravotníctva predložiť do legislatívneho procesu podľa bodu C.42. návrh novely vyhlášky Ministerstva zdravotníctva Slovenskej republiky č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií  v znení neskorších predpisov, ktorým sa spresnia kritériá pre zaradenie zamestnanca do 1. a 2. kategórie rizika tak, aby došlo k zúženiu 2. kategórie zamestnancov. Návrh vyhlášky súvisí aj s plnením bodu C.45. uvedeného uznesenia vlády Slovenskej republiky č. 79 z 2. februára 2022, ktorým sa ukladá ministrovi zdravotníctva predložiť do legislatívneho procesu návrh novely vyhlášky Ministerstva zdravotníctva Slovenskej republiky č. 542/2007 Z. z. o podrobnostiach o ochrane zdravia pred fyzickou záťažou pri práci, psychickou pracovnou záťažou a senzorickou záťažou pri práci s cieľom aktualizácie postupu posudzovania fyzickej záťaže pri práci.

3. Zhodnotenie súčasného stavu:

Vyhláška Ministerstva zdravotníctva Slovenskej republiky č. 448/2007 Z. z. o podrobnostiach o faktoroch práce a pracovného prostredia vo vzťahu ku kategorizácii prác z hľadiska zdravotných rizík a o náležitostiach návrhu na zaradenie prác do kategórií v znení  neskorších predpisov je vykonávacím predpisom zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“).  

Účelom návrhu vyhlášky je aktualizovať kritériá na zaradenie prác do kategórií pre vybrané faktory práce a pracovného prostredia, a to pre ionizujúce žiarenie, chemické faktory, karcinogénne faktory, mutagénne faktory alebo reprodukčne toxické  faktory, fyzickú záťaž a psychickú pracovnú záťaž. Vo faktore fyzická záťaž sa osobitne ustanovujú kritériá pre kategorizáciu prác jednotlivých zložiek fyzickej záťaže, ktorými sú energetický výdaj pri práci, ručná manipulácia s bremenami, nepriaznivé pracovné polohy, jednostranná záťaž horných končatín a lokálna svalová záťaž.

Zmeny kategorizácie prác v návrhu vyhlášky sú v súlade so zmenami v zákone č. 165/2026 Z. z., ktorým sa mení a dopĺňa zákon č. 355/2007 Z. z. Návrh vyhlášky úzko súvisí a nadväzuje aj na nasledujúce legislatívne úpravy:

· návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov (schválený v LRV SR dňa 2.6.2026)
· návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 121/2024 Z. z. o ochrane zdravia zamestnancov pred rizikami súvisiacimi s expozíciou karcinogénnym faktorom, mutagénnym faktorom alebo reprodukčne toxickým faktorom pri práci (schválený v LRV SR dňa 2.6.2026)
· návrh vyhlášky Ministerstva zdravotníctva Slovenskej republiky o podrobnostiach o ochrane zdravia pred fyzickou záťažou pri práci

· návrh vyhlášky Ministerstva zdravotníctva Slovenskej republiky o podrobnostiach o ochrane zdravia pred psychickou pracovnou záťažou.

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodov 2 a 3.

Kontaktné údaje:

Úrad verejného  zdravotníctva SR 






Odbor preventívneho pracovného lekárstva



Trnavská cesta 52

826 45 Bratislava

email: ppl@uvzsr.sk

5. Predpokladaný dátum začiatku a konca pripomienkového konania:

Dátum začiatku PK: júl/2026
Dátum konca PK:  august/2026

